গোষ্ঠীকোন্দলের জের, অনুব্রত গড়ে গ্রেফতার কাজল শেখ ঘনিষ্ঠ

বীরভূম: বীরভূমের (Birbhum) কাঁকরতলায় তৃণমূল কংগ্রেসের গোষ্ঠীদ্বন্দ্বের জেরে প্রকাশ্যে বোমাবাজির ঘটনা ঘটে। এই ঘটনার জেরে কাঁকরতলা থানার (Kankartala PS) ওসি পূর্ণেন্দু বিকাশ দাসকে সরিয়ে দেওয়া হয়েছে। তাঁর স্থলাভিষিক্ত হয়েছেন দুবরাজপুরের সিআই শুভাশিস হালদার। পাশাপাশি, বোমাবাজির (Bombing) ঘটনায় বুধবার নতুন করে গ্রেফতার করা হয়েছে তৃণমূল কংগ্রেস (TMC) নেতা স্বপন সেনকে। তিনি বীরভূমের প্রভাবশালী নেতা কাজল শেখের ঘনিষ্ঠ বলে স্থানীয় সূত্রে জানা গেছে। এছাড়া, এই ঘটনায় আরও ৯ জনকে গ্রেফতার করা হয়েছে।

ঘটনার সূত্রপাত জামালপুর এলাকায় অজয় নদ থেকে অবৈধভাবে বালি তোলার টাকা ভাগাভাগি নিয়ে। মঙ্গলবার এই নিয়ে দু’পক্ষের মধ্যে চরম উত্তেজনা ছড়িয়ে পড়ে, যা শেষ পর্যন্ত বোমাবাজির রূপ নেয়। সংঘর্ষে শেখ সাকতার আলি নামে এক ব্যক্তি গুরুতর জখম হন এবং তাঁর ডান পা কেটে বাদ দিতে হয়। ঘটনায় ব্যাপক চাঞ্চল্য ছড়িয়ে পড়ে।

আরও পড়ুন: সাতসকালে আচমকা জ্বলে গেল ১২টি দোকান, বিষ্ণুপুরে হুলুস্থুল কাণ্ড

স্থানীয় সূত্রে জানা গিয়েছে, কাঁকরতলা এলাকায় দীর্ঘদিন ধরে অবৈধ বালি ব্যবসা চলছে। এই বালি অন্যত্র বিক্রি করা হয়, এবং সেখান থেকে আসা টাকা তৃণমূলের দুই গোষ্ঠীর মধ্যে ভাগাভাগি করা হয়। স্বপন সেন ও উজ্জ্বল কাদেরির মধ্যে এই টাকা নিয়ে বিরোধ বাঁধে। এরপরই দুই পক্ষ সংঘর্ষে জড়িয়ে পড়ে, যা চরম আকার ধারণ করে।

স্থানীয় রাজনীতির অন্দরমহলে কান পাতলে শোনা যাচ্ছে, প্রকাশ্যে সংঘর্ষে লিপ্ত হলেও আসল দ্বন্দ্ব কাজল শেখ ও অনুব্রত মণ্ডল গোষ্ঠীর মধ্যে। দীর্ঘদিন ধরে বীরভূমে অনুব্রত মণ্ডলের প্রভাব অটুট ছিল। কিন্তু তাঁর অনুপস্থিতিতে কাজল শেখ স্থানীয় রাজনীতিতে নিজের আধিপত্য বিস্তার করেছেন। এখন অনুব্রত মণ্ডল জেলমুক্ত হয়ে ফের বীরভূমে ফিরে আসার পর, দুই গোষ্ঠীর মধ্যে ক্ষমতার লড়াই আরও প্রকট হয়ে উঠেছে।